La tercera edició de la campanya d’estiu de recollida de menjar del Banc dels Aliments té per objectiu garantir l’estoc durant les vacanes.

Els 4 bancs dels aliments de Catalunya atenen més de 252.000 persones, i per garantir l’estoc d’aliments bàsics durant els mesos de vacances posen en marxa la campanya “La fam no fa vacances”. Aquesta campanya es duu a terme gràcies a la col·laboració de tot tipus d’associacions: federacions, clubs esportius, empreses, escoles, esplais, centres educatius, entitats culturals i socials, grups i particulars d’arreu de Catalunya que, coordinats pels bancs dels aliments de les 4 demarcacions, organitzen activitats amb l’objectiu de recollir aliments en benefici d’una entitat propera de la xarxa de bancs d’aliments.

Des del Banc dels Aliments es demana que es doni oli, llet UHT i conserves. Són aliments d’un alt valor nutritiu, bàsics en l’alimentació de les persones. Cada entitat benèfica, d’acord amb l’associació o el grup que l’ajuda, també pot demanar especialment algun tipus d’aliment que li faci més falta durant l’estiu. Per participar-hi només cal consultar al web de “La fam no fa vacances” les activitats i els actes que es vagin confirmant arreu del territori perquè la població pugui saber on fer les seves donacions d’aliments.

En aquesta edició s’espera igualar o superar la xifra de més 300.000 quilos d’aliments recollits i 667 activitats organitzades en la campanya de l’any passat.